Ööl vastu laupäeva sai Kuressaare politsei häirekeskuselt teate Rootsi tänavalt ärandatud beežist Žigulist, mis mõned tunnid hiljem Aia tänaval vana sõjaväeosa taga süüdati.
Politseitöötaja sõnul oli auto enne ärandamist lukustatud. Kuigi viimasel ajal pole Saaremaal palju autovargusi olnud, saavad ärandajate saagiks kõige sagedamini just vanemat tüüpi sõidukid, millel puudub alarm.
Uute kallale nii väga ei kiputa. Politseitöötaja sõnul tuleb varguse vältimiseks auto kindlasti lukustada ning oma varal hoolikamalt silm peal hoida. Võimalike kahtlusaluste kohta Kuressaare politseijaoskonnas infot ei soovitud avaldada.
Kõiki, kes nägid eelpool nimetatud autot ööl vastu laupäeva sõitmas, on palutud sellest informeerida politseid telefonil 45 49 767.